Document ID: 32005D0853

ROZHODNUTIE KOMISIE
z 30. novembra 2005,
ktorým sa Francúzsko oprávňuje zakázať predaj množiteľského materiálu Pinus pinaster Ait. s pôvodom na Pyrenejskom polostrove konečnému užívateľovi s cieľom vysievania alebo vysádzania v určitých oblastiach Francúzska, v ktorých podľa smernice Rady 1999/105/ES nie je jeho používanie vhodné
[oznámené pod číslom K(2005) 4534]
(Iba francúzsky text je autentický)
(2005/853/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/105/ES z 22. decembra 1999 o uvádzaní množiteľského materiálu lesných kultúr na trh (1), a najmä na jej článok 17 ods. 2,
keďže:
(1)
Francúzsko požiadalo o oprávnenie zakázať predaj množiteľského materiálu Pinus pinaster Ait. s pôvodom na Pyrenejskom polostrove (Španielsko a Portugalsko) konečnému užívateľovi s cieľom vysievania alebo vysádzania vo všetkých správnych oblastiach Francúzska okrem regiónov Provence-Alpes-Côte-d’Azur, Languedoc-Roussillon a Korzika.
(2)
Francúzsko podporilo túto žiadosť tým, že poskytlo všetky informácie podľa článku 17 ods. 2 písm. a) a b) uvedenej smernice v súlade s nariadením Komisie (ES) č. 1602/2002 z 9. septembra 2002, ustanovujúcim podrobné pravidlá uplatňovania smernice Rady 1999/105/ES o oprávnení určitého členského štátu zakázať konečnému užívateľovi uvádzanie určitého lesného množiteľského materiálu na trh (2).
(3)
Francúzsko poskytlo dôkazy z komerčného lesníctva, že stromy Pinus pinaster Ait. z osiva s pôvodom v určitých regiónoch Pyrenejského polostrova, ktoré sa pestovali v oblastiach Francúzska, okrem uvedených regiónov, neboli prispôsobené nízkym teplotám v týchto oblastiach. Dôkazom boli katastrofické účinky ťažkých mrazov na prežitie stromov s týmto pôvodom najmä v rokoch 1956, 1963 a 1985. Porovnanie klimatických podmienok jednotlivých regiónov miesta pôvodu na Pyrenejskom polostrove a podmienok v regiónoch Francúzska okrem Provence-Alpes-Côte-d’Azur, Languedoc-Roussillon a Korziky sa vykonalo riadne. Regióny miesta pôvodu vymedzené podľa článku 2 písm. g) smernice 1999/105/ES boli stanovené, uverejnené a zaslané Komisii a ostatným členským štátom v súlade s článkom 9 smernice 1999/105/ES.
(4)
Francúzsko by malo byť oprávnené zakázať predaj tohto lesného množiteľského materiálu konečnému užívateľovi.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Francúzsko je oprávnené zakázať predaj množiteľského materiálu Pinus pinaster Ait. s pôvodom v regiónoch uvedených v prílohe konečnému užívateľovi s cieľom vysievania alebo vysádzania vo všetkých správnych oblastiach Francúzska okrem regiónov Provence-Alpes-Côte-d'Azur, Languedoc-Roussillon a Korzika.
Článok 2
Toto rozhodnutie je určené Francúzskej republike.
V Bruseli 30. novembra 2005

Labels: 3
18
4
6